ไฟแนนเชียลไดเจสต์
คณะกรรมการ บริษัท เอฟโวลูชั่น แคปปิตอล (E) มีมติอนุมัติยกเลิกการออกใบสำคัญแสดงสิทธิในการซื้อหุ้นเพิ่มทุนที่โอนสิทธิได้ (TSRs)
10 ต.ค. 2555

E แจกหุ้น-วอร์แรนต์ 
คณะกรรมการ บริษัท เอฟโวลูชั่น แคปปิตอล (E) มีมติอนุมัติยกเลิกการออกใบสำคัญแสดงสิทธิในการซื้อหุ้นเพิ่มทุนที่โอนสิทธิได้ (TSRs) และให้จัดสรรหุ้นเพิ่มทุน 261.75 ล้านหุ้น ให้ผู้ถือหุ้นเดิมที่มีชื่อในทะเบียนวันที่ 7 ธ.ค. 2555 สัดส่วน 4 ต่อ 1 ในราคาหุ้นละ 1 บาท และแจกใบสำคัญแสดงสิทธิ หรือวอร์แรนต์รุ่นที่ 2 (E-w2) จำนวน 261.75 ล้านหุ้น สัดส่วน 1 ต่อ 1 โดยไม่คิดมูลค่า ทั้งนี้ E-w2 อายุ 8 ปี ราคาใช้สิทธิหุ้นละ 2 บาท
นอกจากนี้ บริษัทจะเสนอขายหุ้นให้นักลงทุนในวงจำกัด (พีพี) ได้แก่ นายกฤษณ์ ศรีชวาลา นายอมร ศรีชวาลา นายเทพฤทธิ์ ศรีชวาลา นายอัครเดช ศรีชวาลา และบริษัท ฟิโก้ ฟู้ดส์ จำนวน 353 ล้านหุ้น ราคาหุ้นละ 1.75 บาท กำหนดจองซื้อและชำระเงินในวันที่ 29 พ.ย. 2555
CCET ยอดขาย ก.ย.ลดลง 
บริษัท แคลคอมพ์ อีเล็คโทรนิคส์ (ประเทศไทย) หรือ CCET แจ้งยอดขายประจำเดือน ก.ย. 2555 จำนวน 1.09 หมื่นล้านบาท ลดลง 10% จากเดือน ส.ค. 2555 และลดลง 8% จากเดือน ก.ย. 2554 ที่มียอดขายจำนวน 1.20 หมื่นล้านบาท 
‘โกมล’ ขาย BWG เหลือไม่ถึง 5%
นายโกมล จึงรุ่งเรืองกิจ นักลงทุนรายใหญ่ ขายหุ้นบริษัท เบตเตอร์ เวิลด์ กรีน (BWG) วันที่ 4 ต.ค. ที่ผ่านมา จำนวน 0.75% คงเหลือจำนวน 4.53% ของทุนเรียกชำระแล้ว และล่าสุดราคาหุ้น BWG ลดลง 0.08 บาท หรือ 4.55% ปิดที่ 1.68 บาท
ทั้งนี้ ณ วันที่ 11 พ.ค. 2555 โครงสร้างผู้ถือหุ้นใหญ่ของบริษัท พบว่านายโกมลถือหุ้นใหญ่ อันดับ 8 จำนวน 11 ล้านหุ้น คิดเป็นสัดส่วน 1.54% เท่านั้น 
แบงก์ธนชาตเตรียมขายหุ้นกู้ 5 พันล.
ธนาคารธนชาต (TBANK) เตรียมออกหุ้นกู้ด้อยสิทธิ ไม่มีประกัน จำนวนไม่เกิน 5,000 ล้านบาท อายุ 10 ปี ครบกำหนดไถ่ถอนปี 2565 กำหนดอัตราดอกเบี้ยคงที่ 4.70% ตลอดอายุหุ้นกู้ เสนอขายให้แก่ ผู้ลงทุนสถาบัน และผู้ลงทุนทั่วไป โดยเปิดจองซื้อหุ้นกู้ตั้งแต่วันที่ 15-18 ต.ค. 2555 ผ่านธนาคารธนชาต และบล.ธนชาต ซึ่งเป็นผู้จัดการการจัดจำหน่ายหุ้นกู้ โดยมีบริษัท สีลม แอ๊ดไวเซอรี่ เป็นที่ปรึกษาทางการเงิน
ส่วนอันดับความน่าเชื่อถือของหุ้นกู้ อยู่ที่ระดับ A+ โดยบริษัท ทริสเรทติ้ง เมื่อวันที่ 4 ก.ค. 2555